KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2010. december 15-i ülésére)

TÁRGY:  INGATLANRÉSZ ÉRTÉKESÍTÉSE A HALASVÍZ KFT. RÉSZÉRE

Kiskőrös Város Önkormányzata – 80 települési önkormányzattal együtt – vagyonátadás jogcímén, 1993. december 14-én szerzett tulajdonjogot a kiskunhalasi 1 ha 2899 m2 nagyságú, és a kiskunhalasi 1800 hrsz-ú, 939 m2 nagyságú ingatlanok 560/10000 részére. Az önkormányzat, figyelemmel tulajdoni illetősége alacsony mértékére és arra, hogy azok Kiskunhalason találhatók, használati jogával nem élt. Az ingatlanok - Kiskőrös Város Önkormányzata erre irányuló hozzájárulása nélkül - a HALASVÍZ Kft. használatában állnak, egyrészt székházként, másrészt Kiskunhalas Város Önkormányzatának érdekében álló vízi közművek elhelyezéséül szolgálnak.

A HALASVÍZ Kft. a 2010. december 1-én érkezett kérelmében jelezte, hogy a korábbiakban megküldött ráépítés és elbirtoklás jogcímén előterjesztett tulajdoni igényét és arra vonatkozó jogi álláspontját továbbra is fenntartja, azonban egy esetleges peres eljárás tetemes idő- és költségkihatását megfontolva – nem kételkedve pernyertességükben - bejelentette vételi szándékát, az önkormányzat tulajdonát képező ingatlanrészekre.

A HALASVÍZ Kft. az ingatlanok forgalmi értékének igazolására becsatolta az APEH Dél-alföldi Regionális Igazgatósága Illeték Kiszabó Osztályának fizetési meghagyását, mely szerint a Forgalmi Értékmegállapító Osztály 2010. júniusában más önkormányzatokkal kötött megállapodás kapcsán, 78.800,- Ft összegben állapította meg a kiskunhalasi 1795 hrsz. alatti ingatlan 470/1000, valamint 5.700,- Ft összegben a kiskunhalasi 1800 hrsz alatti ingatlan 470/10000 tulajdoni illetőségének értékét.

Erre tekintettel az ingatlanok 1/1 tulajdoni illetőségének forgalmi értéke 1.676.596,- Ft, illetve 121.277,- Ft, azaz a két ingatlan egésze összesen 1.797.873,- Ft összegre tehető, vagyis Kiskőrös Város Önkormányzata tulajdonában álló 560/10000 tulajdoni illetőségének együttes forgalmi értéke a két ingatlan vonatkozásában az illetékosztály helyszíni szemléje és értékbecslése alapján 100.681,- Ft.

A HALASVÍZ Kft. az eltelt idő alatt a működőképesség előmozdítása és fenntartása érdekében, 28.926.149,- Ft értéknövelő beruházást hajtott végre az ingatlanokon. A ráfordítás tehát már meghaladja az ingatlanok forgalmi értékét, melyre figyelemmel a Kft. javasolta, hogy azt a forgalmi érték fele összegébe tudjuk be, s ezen összeggel kerüljön csökkentésre a vételár fizetendő összege.

A leírtak alapján a HALASVÍZ Kft. 50.350,- Ft vételár egyösszegű megfizetésével tett vételi ajánlatot az 560/10000 tulajdoni illetőségre.

Tekintettel az önkormányzat tulajdoni illetőségének alacsony mértékére, arra, hogy azok Kiskunhalason találhatók, továbbá arra, hogy az ingatlanok továbbra is közműként üzemelnek, a fentiekben ismertetettekre is figyelemmel javasolom, a Képviselő-testület a határozat-tervezetben foglaltak szerint jelölje ki elidegenítésre a kiskunhalasi 1795 és 1800 hrsz-ú ingatlanok Kiskőrös Város Önkormányzata tulajdonát képező 560/10000 részét.

Kiskőrös, 2010. december 2.


Domonyi László sk.


polgármester

HATÁROZAT-TERVEZET

1. A Képviselő-testület a HALASVÍZ Kft. (6400 Kiskunhalas, Kossuth L. u. 2.) részére értékesítésre kijelöli a kiskunhalasi 1795 hrsz-ú, 1 ha 2899 m2 nagyságú és a kiskunhalasi 1800 hrsz-ú, 939 m2 nagyságú ingatlanok Kiskőrös Város Önkormányzata tulajdonát képező 560/10000 részét. A vételár összegét 50.350,- Ft-ban állapítja meg.

2. A Képviselő-testület felhatalmazza a polgármestert az adásvételi szerződés megkötésére.

polgármester

